Új projektként a Tytania-t szemeltem ki.
Előzetes kedvcsinálónak összehoztam egy kis :) ismertetőt:

A távoli, ködös jövőben, amikor már a Föld, az emberiség anyabolygója is csupán mítosszá fakul, az emberi faj szétszóródott a galaxisban, és számtalan lakható bolygót benépesített. A lakott világegyetemen rengeteg (nemritkán csak egy bolygóra kiterjedő) külön vezetőréteggel és politikával rendelkező állam osztozik. Mind közül a legnagyobb a Vardhana Birodalom. A Birodalom uralkodója azonban hosszú ideje már csak névleges szerepet tölt be. Az igazi hatalom a Tytania klán kezében van, akinek sikertörténete 200 évre nyúlik vissza. A klán hajdani vezetői a hadviselés, politikai cselszövés és gazdasági terjeszkedés ügyes alkalmazásával elérték, hogy történetünk kezdetére a hajdan földnélküli Tytánia klán a Vardhana Birodalom valódi ura, és saját kénye-kedve szerint szabhatja ki a feltételeket a galaxis sok más kisebb, névleg még ugyan független, de állandóan nyomás alatt tartott államának. Így történik akkor is, amikor nyomasztó számbeli fölényben levő flotta felvonultatásával akarják kikényszeríteni a kicsiny Euria-t, hogy adja át nekik legújabb, jól jövedelmező találmányát. Az ellenálló euriai flotta fiatal admirálisa, a még hadi képesítéssel sem rendelkező Fan Hyulick azonban egy olyan dolgot visz véghez, amire sem a felettesei, sem Tytania nem számított…

A Legend of the Galactic Heroes készítőinek új űreposza ismét egy konfliktusokkal terhelt galaxisba kalauzol minket, ahol a mellékszálakra ágazó, sok szereplőt mozgató történet kibontakozása során sokoldalúan megismerhetjük a szembenálló feleket. Egyrészt elénk tárulnak a Tytania klán hercegeinek egymás közötti tanácskozásai, vívódásai, intrikái, amint eltérő értékrendjükkel és eszközökkel küzdenek a galaxis feletti hegemónia megőrzéséért, és a klánvezéri cím megszerzéséért. Velük szemben állnak azok Tytania elnyomó módszereinek köszönhetően kisemmizett, megnyomorított, száműzetésbe kényszerített emberek, akiknek leghőbb vágya egy galaxis a Tytania klán nélkül…

Rendező: Noboru Ishiguro
Stúdió: Artland
Eredeti novella: Yoshiki Takana